Uber-bestuurder deur kamma-verkeersbeamptes beroofArgieffoto bloot ter illustrasie (Foto: Unsplash) Die Gautengse verkeerspolisie doen ’n beroep op die lede van verskillende taxiverenigings in die provinsie om hulself nie as verkeersbeamptes voor te doen, motors onwettig voor te keer en geld van motoriste te eis nie. Dít nadat vier verdagtes Vrydag in Pretoria in hegtenis geneem is nadat hulle hulself glo as verkeersbeamptes voorgedoen en ’n Uber-bestuurder van kontant beroof het. Sello Maremane, woordvoerder van die Gautengse verkeerspolisie, sê die verdagtes, almal vermoedelik lede van ’n plaaslike taxivereniging, het die vrou in die Pretoriase middestad voorgekeer en op R1 500 aangedring. Die verdagtes is kort daarna op die hoek van Scheiding- en Thabo Sehume-straat in hegtenis geneem en sal na verwagting Maandag in ’n hof verskyn. “Die wetstoepassingsowerhede sal voortgaan om alle korrupte elemente in die provinsie uit te roei, en diegene wat hulself as beamptes voordoen, sal gepas gestraf word,” waarsku Maremane.